ד"ר אנטוניו אגושטיניו נטו (בפורטוגזית: António Agostinho Neto; 17 בספטמבר 1922 - 10 בספטמבר 1979) היה משורר, רופא והנשיא הראשון של אנגולה (בשנים 1975 - 1979), לאחר שהוביל את התנועה העממית לשחרור אנגולה (MPLA) במלחמת העצמאות של אנגולה (בשנים 1961 - 1974). עד מותו, הוא הוביל את MPLA במלחמת האזרחים (שנמשכה גם לאחר מותו, בשנים 1975–2002). הוא ידוע, בין היתר, בפעילותו הספרותית ונחשב לגדול המשוררים של אנגולה. יום הולדתו ידוע כיום הגיבורים הלאומי, חג ציבורי באנגולה.